HR Službeni list Europske unije 199

32012R1234



SLUŽBENI LIST EUROPSKE UNIJE

PROVEDBENA UREDBA KOMISIJE (EU) br. 1234/2012

od 19. prosinca 2012.

o izmjeni Uredbe (EU) br. 468/2010 o popisu EU-a plovila koja se bave nezakonitim, neprijavljenim i nereguliranim ribolovom

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 30.,

budući da:

(1) U poglavlju V. Uredbe (EZ) br. 1005/2008 utvrđeni su postupci za identifikaciju ribarskih plovila koja se bave nezakonitim, neprijavljenim i nereguliranim ribolovom (ribarska plovila NNN) kao i postupci za utvrđivanje popisa Unije takvih plovila. Člankom 37. predviđaju se mjere koje se poduzimaju protiv ribarskih plovila uvrštenih na popis.

(2) Prvi popis Unije ribarskih plovila NNN utvrđen je Uredbom Komisije (EU) br. 468/2010 (2) te je naknadno izmijenjen Provedbenom uredbom Komisije (EU) br. 724/2011 (3).

(3) U skladu s člankom 30. stavkom 1. Uredbe (EZ) br. 1005/2008 Unijin popis treba obuhvaćati i ribarska plovila uvrštena na popise plovila NNN koje su usvojile regionalne organizacije za upravljanje ribarstvom.

(4) Sve regionalne organizacije za upravljanje ribarstvom usvojile su načelo objavljivanja popisa plovila NNN i ažuriraju svoje popise na godišnjim sastancima (4).

(5) U skladu s člankom 30. Uredbe (EZ) br. 1005/2008, Komisija ažurira popis Unije nakon što od regionalnih organizacija za upravljanje ribarstvom primi popise ribarskih plovila za koja se pretpostavlja ili je potvrđeno da sudjeluju u ribolovu NNN.

(6) Komisija je primila ažurirane popise s godišnjih sastanaka regionalnih organizacija za upravljanje ribarstvom.

(7) S obzirom na to da jedno te isto plovilo može biti uvršteno pod različitim imenima i/ili zastavama ovisno o vremenu kada je uvršteno na popise regionalnih organizacija za upravljanje ribarstvom ažurirani popis Unije treba sadržavati različita imena i/ili zastave koje su utvrdile pojedine regionalne organizacije za upravljanje ribarstvom.

(8) Uredbu (EU) br. 468/2010 treba stoga na odgovarajući način izmijeniti.

(9) Mjere predviđene u ovoj Uredbi u skladu su s mišljenjem Odbora za ribarstvo i akvakulturu,

DONIJELA JE OVU UREDBU:

Članak 1.

Dio B Priloga Uredbi (EU) br. 468/2010 zamjenjuje se tekstom iz Priloga ovoj Uredbi.

Članak 2.

Ova Uredba stupa na snagu sedmog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 19. prosinca 2012. Za Komisiju Predsjednik José Manuel BARROSO

(1) SL L 286, 29.10.2008., str. 1.

(2) SL L 131, 29.5.2010., str. 22.

(3) SL L 194, 26.7.2011., str. 14.

(4) Zadnje ažurirane verzije: CCAMLR: popis NNN za 2011. usvojen na godišnjem zasjedanju CCAMLR-XXX održanom od 24. listopada do 4. studenoga 2011.; SEAFO: SEAFO u svoj popis NNN uključuje popise CCAMLR, NEAFC-B i NAFO; ICCAT: popis NNN za 2012. usvojen na godišnjem zasjedanju u studenome 2011. (Preporuka 11-18); IATTC: popis za 2012. donesen na 83. zasjedanju IATTC-a u lipnju 2012.; NEAFC: popis NNN B AM 2011-18 donesen na 30. godišnjem zasjedanju u studenome 2011.; NAFO: popis za 2012. donesen na 33. godišnjem zasjedanju održanom od 19. do 23. rujna 2011.; WCPFC: popis WCPFC-a plovila NNN za 2012. na dan 30. ožujka 2012. (na snazi od 30. svibnja 2012.).